text: Apoteker truet af lukning
  21 november 2014 kl. 17.12
  Seks apoteker i TV SYDs sendeområde står til en økonomisk lussing på en halv million kroner og det kan betyde at de må lukke.
  Et af de apoteker der risikerer en lukning, er apoteket i Gram og det har skabt stor utilfredshed i byen. Borgerne har samlet 1.600 underskrifter ind i protest mod den nye apotekerlov, der er på vej.
  Ifølge udkastet til loven så vil politikerne fjerne tilskuddet på den halve million, hvis en mindre apoteker filial ligger under 10 kilometer væk fra et større apotek.
  I Gram ærgrer de sig ekstra meget, for her ligger det lokale apotek lige præcis 9,7 kilometer væk fra det større apotek i Rødding.
  Underskrifterne blev i dag overrakt til det lokale socialdemokratiske byrådsmedlem Karl Gunnar Gregersen. Han vil nu sørge for, at de kommer videre til partikammeraterne på Christiansborg.
  Hvis lovforslaget bliver vedtaget, så kan det også gå ud over apotekerne i Egtved, Brørup, Broager, Holsted og Nordby.
  Det forventes at den nye apotekerlov er klar 1. juli 2015.
  Se hele indslaget her
  Varighed 2.08
  